

ŠOLSKA PRAVILA

Na podlagi 3. člena Pravilnika o šolskem redu v srednjih šolah (Ur. l. RS, št. 30/2018) ravnateljica Gimnazije in zdravstvene šole na ŠC Nova Gorica določa Šolska pravila

### ŠOLSKA PRAVILA

### SPLOŠNE DOLOČBE

### Življenje in delo v šoli poteka po določbah Pravilnika o šolskem redu v srednjih šolah (Ur. l. RS št. 30/2018) in Šolskih pravilih Gimnazije in zdravstvene šole.

(Vsebina Šolskih pravil)

1. Šolska pravila obsegajo poglavja:

II. POHVALE, NAGRADE IN DRUGA PRIZNANJA DIJAKOM   
III. ZAMUJANJE DIJAKA K POUKU ALI PREDČASNO ODHAJANJE OD POUKA

IV. OPROSTITEV PRISOTNOSTI DIJAKA PRI POUKU IN NAČIN NJEGOVE  
 VKLJUČITVE V VZGOJNO IZOBRAŽEVALNO DELO V ČASU OPROSTITVE  
V. PREPOVED PRISOTNOSTI DIJAKA PRI POUKU IN DRUGIH OBLIKAH   
 IZOBRAŽEVALNEGA DELA ŠOLE  
VI. PRAVILA O UPORABI OSEBNIH NAPRAV ZA POVEZOVANJE S PODATKOVNIM   
 IN TELEKOMUNIKACIJSKIM OMREŽJEM  
VII. SODELOVANJE S STARŠI  
VIII. VZGOJNO DELOVANJE ŠOLE IN DRUGA PRAVILA

IX. PRAVILA ORGANIZIRANOSTI ŠOLE

X. KONČNE DOLOČBE

(Pravice in dolžnosti dijaka)

1. V času šolske obveznosti šola dijaku zagotavlja predvsem kakovosten pouk, sprotne in objektivne informacije o izobraževanju ter strokovno pomoč in svetovanje v zvezi s tem.
2. V času šolske obveznosti je dolžnost dijaka predvsem:

* prisostvovati pri pouku in drugih oblikah izobraževalnega dela šole,
* ravnati v skladu s predpisi, šolskimi pravili in navodili šole,
* skrbeti za zdravje, varnost in integriteto,
* skrbeti za čisto in varno okolje,
* spoštovati splošne civilizacijske vrednote in različne kulture,
* spoštovati pravice dijakov, delavcev šole in drugih ljudi, ter
* prispevati k ugledu šole in
* odgovorno ravnati s premoženjem šole in lastnino dijakov, delavcev šole ter drugih.

### POHVALE, NAGRADE IN DRUGA PRIZNANJA DIJAKOM

(Pohvala, priznanje, nagrada)

1. Dijak lahko za uspešno in prizadevno delo v šoli in izven nje prejme pohvalo, priznanje ali nagrado.

(Predlagatelj pohvale, priznanja ali nagrade)

1. Dijaka lahko za pohvalo, priznanje oz. nagrado predlaga razrednik, učitelj, mentor dejavnosti, ravnateljica, svetovalna delavka, drug strokovni delavec šole ali sošolci oz. skupnost dijakov.
2. O predlogu za pohvalo, priznanje ali nagrado odloča razredni učiteljski zbor z večino glasov prisotnih.

(Pohvala)

1. Pohvalo lahko šola podeli dijaku za doseženo prvo, drugo ali tretje mesto na šolskem ali regijskem tekmovanju, odličen šolski uspeh, nadpovprečen uspeh pri splošni maturi, poklicni maturi ali zaključnem izpitu, pomoč sošolcem, sodelovanje v projektih šole in za kak drug dosežek.
2. Pohvalo v pisni obliki dijaku izroči razrednik.

(Priznanje)

1. Priznanje lahko šola podeli dijaku za dejanja, s katerimi pomembno prispeva k ugledu šole, odličen šolski uspeh v vseh letih izobraževanja, dosežena prva tri mesta na državnem tekmovanju, odličen uspeh pri splošni maturi, poklicni maturi ali zaključnem izpitu oziroma za kak drug dosežek.
2. Priznanje v pisni obliki podeli dijaku ravnateljica na slavnostni prireditvi oziroma razrednik ob podelitvi spričeval.

(Nagrada)

1. Nagrado lahko podeli šola dijaku za prvo, drugo ali tretje mesto na državnih tekmovanjih, odličen uspeh v vseh letih izobraževanja, najboljši uspeh pri splošni maturi, poklicni maturi ali zaključnem izpitu na šoli, izjemne dosežke zunaj šole, samostojne nastope ali razstave, stalno sodelovanje pri izven šolskih dejavnostih v celotnem času šolanja, izjemen prispevek k ugledu šole ali kak drug dosežek.
2. Nagrada je knjižna ali v drugi materialni obliki. O vrednosti in obliki nagrade odloča ravnateljica v sodelovanju z razredniki. Nagrado se podeli skupaj s priznanjem ali samostojno.
3. Nagrado podeli dijaku ravnateljica na slavnostni podelitvi oziroma razrednik ob podelitvi spričeval.
4. Šola lahko nagradi dijake, ki so se v šolskem letu posebej izkazali, z izletom. Izvede se ga septembra v naslednjem šolskem letu. Dijake, udeležence nagradnega izleta, predlaga razrednik.

### ZAMUJANJE DIJAKA K POUKU ALI PREDČASNO ODHAJANJE OD POUKA

(Razlogi za zamujanje pouka in predčasno odhajanje od pouka)

* 1. Dijak lahko zamudi pouk ali predčasno odide od pouka zaradi prometnih povezav, zdravstvenih razlogov ali drugih razlogov, za katere razrednik in svetovalna delavka menita, da so upravičeni.
  2. Starši dijaka pisno zaprosijo za opravičeno zamujanje pouka ali predčasno odhajanje od pouka tako, da navedejo razloge in časovne okvire. Prošnjo oddajo razredniku ali v tajništvo šole.
  3. Dovoljenje za zamujanje pouka ali predčasno odhajanje od pouka razrednik zabeleži v elektronsko dokumentacijo.

### OPROSTITEV PRISOTNOSTI DIJAKA PRI POUKU IN NAČINI NJEGOVE VKLJUČITVE V VZGOJNO IZOBRAŽEVALNO DELO V ČASU OPROSTITVE

(Upravičeni razlogi za oprostitev prisotnosti dijaka)

1. Dijak, ki iz zdravstvenih razlogov ne more sodelovati pri pouku določenega predmeta, mora razredniku prinesti zdravniško potrdilo, lahko izvid, iz katerega so razvidni razlogi za oprostitev in priporočilo o možnih prilagoditvah. To mora narediti v desetih delovnih dneh od nastanka razlogov za oprostitev njegove prisotnosti pri pouku.

(Način vključitve dijaka v vzgojno izobraževalno delo v času oprostitve)

1. Razrednik, starši dijaka in svetovalna delavka se dogovorijo o načinu vključitve dijaka v vzgojno izobraževalno delo v času oprostitve prisotnosti dijaka pri pouku. Dogovorjeno razrednik zapiše v ustrezno dokumentacijo in s tem seznani učitelja predmeta, pri katerem je dijak oproščen.

### PREPOVED PRISOTNOSTI DIJAKA PRI POUKU IN DRUGIH OBLIKAH IZOBRAŽEVALNEGA DELA ŠOLE

(Prepoved prisotnosti pri pouku in drugih oblikah izobraževalnega dela)

1. Strokovni delavec šole lahko dijaku prepove prisotnost pri pouku in drugih oblikah izobraževalnega dela šole, če s svojim ravnanjem ogroža oz. bi lahko ogrozil svoje življenje ali zdravje oz. življenje ali zdravje drugih. Prepoved lahko traja največ do konca šolskih obveznosti tistega dne, v primeru hujših ali dolgotrajnejših posledic kršitve pa največ do zaključka postopka vzgojnega ukrepanja.
2. Strokovni delavec, ki ugotovi, da dijak ogroža svoje življenje ali zdravje oz. življenje ali zdravje drugih, to takoj sporoči ravnateljici ali svetovalni delavki in če je mogoče, dijaka pripelje k ravnateljici ali svetovalni delavki, ki poskrbita za ustrezno obveščanje staršev oz. drugih pristojnih.
3. Šola o prepovedi prisotnosti pri pouku in drugih oblikah izobraževalnega dela šole dijaku izda sklep najpozneje do konca pouka tistega dne. Podatke za sklep pripravi strokovni delavec, ki je ugotovil razloge iz prvega odstavka tega člena, in to na ustreznem obrazcu, ki ga pripravi šola. Sklep se izroči dijaku in njegovim staršem.
4. Dijaku, ki s svojim vedenjem ovira izvajanje pouka, se lahko prepove prisotnost pri pouku za čas posamezne ure pouka. Učitelj določi kraj, kjer naj dijak počaka do izteka šolske ure in mu določi morebitne zadolžitve.

### PRAVILA O UPORABI OSEBNIH NAPRAV ZA POVEZOVANJE S PODATKOVNIM IN TELEKOMUNIKACIJSKIM OMREŽJEM

(Uporaba osebnih naprav za povezovanje s podatkovnim in telekomunikacijskim omrežjem)

1. Uporaba mobilnih telefonov, predvajalnikov glasbe, pametnih ur in drugih multimedijskih naprav je med poukom dovoljena le, če je tako dogovorjeno z učiteljem določenega predmeta. V nasprotnem primeru morajo imeti naprave izključen zvok in biti pospravljene v šolski torbi, dijak jih ne sme imeti niti na šolski klopi niti v žepu, oziroma, naprave odloži na za to določeno mesto.
2. Če strokovni delavec opazi, da dijak ne upošteva pravil iz prvega odstavka tega člena, ga opozori. Če kljub opozorilu dijak s kršitvijo nadaljuje, se to zapiše v elektronsko evidenco, strokovni delavec pa lahko napravo do konca šolske ure zaseže. Dijak je dolžan na zahtevo učitelja napravo odložiti na kateder oziroma drugo mesto, ki ga določi učitelj. Razrednik je dolžan na podlagi zapisa ustrezno ukrepati.
3. V šolskih prostorih, na šolskih površinah, v Športnem parku oziroma pri vseh organiziranih šolskih dejavnostih v šoli in izven nje je uporaba kakršnihkoli snemalnih naprav prepovedana, razen če to dovoli ravnateljica šole.

### SODELOVANJE S STARŠI

(Predstavniki staršev v Svetu staršev)

1. Vsaka oddelčna skupnost izvoli predstavnika staršev, ki oddelčno skupnost zastopa v Svetu staršev šole.
2. Svet staršev šole je posvetovalni organ. Izvoli svojega predsednika, ki sklicuje sestanke Sveta staršev šole.

(Pogovorne ure)

1. Razredniki starše obveščajo o delu njihovega otroka tako, da sklicujejo sestanke za starše oddelčne skupnosti, in med organiziranimi pogovornimi urami.
2. Pogovorne ure imajo tudi učitelji, ki niso razredniki.
3. Razpored pogovornih ur je objavljen na spletni strani šole.
4. Staršem so na voljo tudi t. i. skupne pogovorne ure vseh učiteljev, ki potekajo enkrat na mesec v popoldanskem času od oktobra do maja. Ura in dan sta objavljena v vsakoletni šolski publikaciji in na šolski spletni strani.
5. Komunikacija med starši in strokovnimi delavci šole poteka tudi prek elektronske pošte ali drugače, če je tako dogovorjeno.

(Razkrivanje in posredovanje osebnih podatkov staršem polnoletnih dijakov)

1. Starši polnoletnega dijaka imajo pravico, da jim šola, na enak način kot staršem mladoletnega dijaka razkrije oziroma posreduje osebne podatke dijaka in druge informacije o:

* vpisu v izobraževalni program in izpisu iz izobraževalnega programa,
* ocenah, učnem uspehu in napredovanju,
* prisotnosti pri pouku in drugih oblikah izobraževalnega dela,
* zaznanih hujših kršitvah šolskega reda in uvedenih postopkih vzgojnega ukrepanja,
* obravnavi svetovalne službe,
* organizaciji šolskega dela (npr. roditeljski sestanki, govorilne ure).

1. Šola o razkrivanju oziroma posredovanju osebnih podatkov iz prejšnjega odstavka seznani dijaka na začetku šolskega leta, v katerem bo dijak postal polnoleten.
2. Polnoletni dijak lahko s pisno izjavo kadarkoli zahteva, da šola njegovih osebnih podatkov iz prvega odstavka tega člena ne razkrije oziroma posreduje staršem.
3. Ne glede na pisno izjavo dijaka iz prejšnjega odstavka šola razkrije oziroma posreduje staršem podatke o odsotnosti dijaka, podatke o zaznanih hujših kršitvah šolskega reda in uvedenih postopkih vzgojnega ukrepanja, ter tiste osebne podatke iz prvega odstavka tega člena, ki bi imeli za posledico izgubo statusa dijaka zaradi negativnega učnega uspeha, izključitve ali izpisa iz šole.

### VZGOJNO DELOVANJE ŠOLE IN DRUGA PRAVILA

(Vzgojno ukrepanje)

1. Dijaku se lahko izreče opomin ali ukor zaradi teh kršitev:

* neprimernega odnosa do pouka, dijakov, delavcev šole in drugih,
* neprimernega odnosa do šolskega ali drugega premoženja,
* neupoštevanja predpisov in šolskih pravil ter
* kajenja na šolskih površinah oz. pri šolskih dejavnostih in v vseh drugih primerih, ko to prepove učitelj, ki dijake vodi ali spremlja.

1. Dijaku se lahko izreče ukrep izključitev iz šole zaradi teh najtežjih kršitev:

* ogrožanje življenja in zdravja sebe ali drugih, kar povzroči ali bi lahko povzročilo težjo telesno poškodbo ali duševno motnjo,
* namerno uničenje oz. poškodovanje šolskega ali drugega premoženja, s katerim je povzročena večja materialna škoda,
* vdor v varovani podatkovni sistem, s čimer je bila povzročena škoda ali pridobljena korist,
* uničenje ali ponarejanje šolske dokumentacije,
* posedovanje predmetov oz. sredstev, ki ogrožajo varnost, življenje in zdravje ljudi ali varnost premoženja,
* posedovanje, ponujanje ali prodajanje prepovedanih drog oz. alkohola,
* prisotnost pri pouku ali drugih organiziranih šolskih dejavnostih pod vplivom alkohola ali prepovedanih drog oz. uživanje alkohola ali prepovedanih drog in
* neopravičena odsotnost od pouka, ki je 35 ur v šolskem letu,
* dijaka se lahko izključi iz šole za četrti oziroma za vsak nadaljnji izrečeni ukor v posameznem šolskem letu.

1. Z dijakom, ki doseže 20 neopravičenih ur odsotnosti se pogovorita ravnateljica in razrednik. Namen pogovora je ugotoviti razloge za dijakovo odsotnost in poiskati rešitev za nastali položaj.
2. Izključitev iz šole se lahko izreče pogojno, tako da se ta ne uresniči, če dijak v pogojnem obdobju, ki lahko traja največ eno leto, ne stori kršitve, za katero se lahko izreče izključitev iz šole.
3. Vzgojni ukrep se lahko izreče za kršitev, ki jo dijak stori v času šolskih obveznosti.

(Uvedba in vodenje postopka vzgojnega ukrepanja)

1. Postopek vzgojnega ukrepanja se uvede in vodi v šoli, v katero je dijak vpisan v času storjene kršitve.
2. Za uvedbo in vodenje postopka vzgojnega ukrepanja ter izrek vzgojnega ukrepa za kršitve, za katere se lahko izreče izključitev iz šole, je pristojen ravnatelj, za kršitve, določene s tem   
   pravilnikom, pa razrednik.
3. Za kršitve, zaradi katerih se lahko izreče vzgojni ukrep opomin ali ukor, se postopek vzgojnega ukrepanja lahko uvede najpozneje v tridesetih dneh od dneva, ko se je izvedelo za kršitev in dijaka, ki je kršitev storil.
4. V postopku ugotavljanja kršitev ima dijak pravico do zagovora, pri katerem sodelujejo starši mladoletnega dijaka. Pri zagovoru polnoletnega dijaka pa starši lahko sodelujejo, če dijak s tem soglaša.
5. Če s starši dijaka ni bilo mogoče vzpostaviti stika ali če so sodelovanje odklonili, se lahko postopek nadaljuje brez njihove prisotnosti. Na željo dijaka v postopku sodeluje strokovni delavec šole ali druga polnoletna oseba, ki ji dijak zaupa.
6. Pri izbiri ukrepa se upoštevajo teža kršitve, odgovornost dijaka za kršitev, osebnostna zrelost dijaka, nagibi, zaradi katerih je storil dejanje, okoliščine, v katerih je bilo dejanje storjeno, druge okoliščine, pomembne za ukrepanje in možne posledice ukrepanja.
7. Če se po proučitvi vseh okoliščin ugotovi, da dijak potrebuje pomoč oziroma svetovanje, se lahko postopek vzgojnega ukrepanja zoper dijaka ustavi.
8. O vzgojnem ukrepu se dijaku vroči pisni sklep v osmih dneh po izreku vzgojnega ukrepa. Sklep o izreku vzgojnega ukrepa mora biti obrazložen in mora vsebovati pouk o pravnem varstvu.
9. Dijak se lahko zoper izrečeni vzgojni ukrep pritoži v osmih dneh po prejemu pisne odločitve o izrečenem vzgojnem ukrepu. O pritožbi odloči pristojni organ, določen z zakonom, v petnajstih dneh po prejemu pritožbe.

(Alternativni ukrep)

1. Pri izreku alternativnega ukrepa se pisno določijo način, trajanje, kraj in rok za uresničitev ukrepa ter oseba, ki bo spremljala uresničevanje ukrepa.
2. Alternativni ukrep se uresniči tako, da je dijaku omogočeno obiskovanje pouka.
3. Z vsebino in načinom uresničevanja alternativnega ukrepa se seznani dijaka in starše, starše polnoletnega dijaka pa, če dijak s tem soglaša. Če dijak z določenim alternativnim ukrepom ne soglaša ali ga ne uresniči na določen način in v določenem roku, se mu izreče vzgojni ukrep.

(Individualna prilagoditev pouka dijaku, ki moti pouk)

1. Dijaku, ki izrazito moti pouk in se ne odziva na učiteljeva opozorila, je mogoče individualno prilagoditi pouk. Šteje se, da dijak izrazito moti pouk, če s svojim vedenjem tako moti učitelja in ostale dijake pri pouku, da učitelj ne more kakovostno izvajati pouka. V to vedenje sodi tudi izrazito ignoriranje sodelovanja pri pouku. Dijak mora biti predhodno jasno opozorjen na kršitve in mora biti očitno, da je opozorilo razumel.
2. Učitelj dijaku individualno prilagodi obveznosti učne ure, pri kateri je bil dijak izrazito moteč. To zabeleži v elektronski dnevnik.

(Zaseg predmetov)

1. Strokovni delavec šole lahko zaseže predmete, s katerimi dijak ogroža oz. bi lahko ogrozil svoje zdravje oziroma življenje ali zdravje oziroma življenje drugih ali povzroča oz. bi lahko povzročil materialno škodo. Strokovni delavec šole o zasegu predmetov napiše zapisnik in izda sklep o nadaljnjem ukrepanju skladno s Šolskimi pravili najpozneje do konca pouka

tistega dne.

1. Podatke za sklep zapiše strokovni delavec, ki je predmet zasegel, in to na ustreznem obrazcu, ki ga pripravi šola. Sklep se vroči dijaku in njegovim staršem osebno ali po elektronski pošti.

(Ozaveščanje dijakov o splošnih civilizacijskih vrednotah)

1. Dijake ozaveščajo o splošnih civilizacijskih vrednotah, pravicah in dolžnostih razredniki z izbranimi vsebinami pri razrednih urah. Dijaki pridobivajo znanje in zgled s tega področja tudi pri vseh splošnoizobraževalnih predmetih in strokovnih modulih izvedbenega kurikula ter pri interesnih dejavnostih.

(Ozaveščanje dijakov o zdravem načinu življenja)

1. Šola dijake ozavešča o zdravem načinu življenja pri razrednih urah, interesnih dejavnostih, organiziranih predavanjih in delavnicah ter drugače oziroma pri splošnoizobraževalnih predmetih in strokovnih modulih.
2. Šola sodeluje z zdravstvenimi zavodi pri zagotavljanju zdravstvenega varstva in preventive dijakov. Pri izvajanju sistematskih pregledov, cepljenja in drugega zdravstvenega preventivnega delovanja šola sodeluje z Zdravstvenim domom Nova Gorica.

(Ozaveščanje o varstvu okolja)

1. Šola dijake ozavešča o varstvu okolja pri splošnoizobraževalnih predmetih in strokovnih modulih izvedbenega kurikula, pri interesnih dejavnostih in drugače.
2. Dijaki so dolžni ravnati tako, da so učilnice in okolica šole čisti. Vodstvo šole lahko določi, kako bodo dijaki sistemsko skrbeli za čistočo učilnic in šolskega okoliša.

### PRAVILA ORGANIZIRANOSTI ŠOLE

### (Urnik in nadomeščanje pouka)

1. Veljavni urnik, zaposlitve in nadomeščanja so objavljeni na oglasni deski šole, spletni strani šole in v elektronski evidenci.
2. Zaposlitev pripravi učitelj predmeta in obvesti dijake, kako in kje jo bodo opravili.
3. Nadomeščanje za odsotnega učitelja določi ravnateljica ali pooblaščena oseba.

(Opravičevanje odsotnosti)

1. Dijak ima pravico prisostvovati pri pouku in drugih oblikah izobraževalnega dela šole, ki se izvaja v šoli, na šolskih površinah ali drugje.
2. Če dijak ne more prisostvovati pri šolskih obveznostih, starši ali skrbniki dijaka obvestijo šolo o njegovi odsotnosti v enem delovnem dnevu razen, če ne velja drugačen dogovor s starši. Če tega ne storijo, šola o odsotnosti dijaka obvesti starše oz. poskusi z njimi vzpostaviti stik naslednji dan. Dijak prinese pisno opravičilo staršev v sedmih dneh po koncu odsotnosti.
3. Razrednik se odloči o upravičenosti dijakove odsotnosti na podlagi ustreznega opravičila v treh delovnih dneh po prejemu opravičila.
4. Če dijak odide od pouka, mora o tem obvestiti razrednika ali drugega strokovnega delavca šole.

### (Skrb za šolski inventar, varnost in varovanje šole)

1. Zaposleni in dijaki so pozorni na dogajanje v šoli in so dolžni sporočiti zaznane nepravilnosti ali nevarnosti ravnateljici.
2. Zaposleni in dijaki so odgovorni za urejenost učilnice ob zaključku ure.
3. Povzročeno škodo na šolskem inventarju povrnejo povzročitelji škode. Zaradi povzročitve škode se jim lahko izreče tudi vzgojni ukrep.
4. Dijaki so dolžni sporočiti poškodbo inventarja, ki jo opazijo ob začetku učne ure. Ugotovitve sporočijo učitelju, ki vodi učno uro, ta po koncu ure vpiše podatek o poškodbi inventarja v zvezek, ki se nahaja v zbornici šole.
5. V primeru poškodbe, nenadne slabosti ali bolezni dijaka med poukom oziroma pri šolskih dejavnostih učitelj poskrbi za nudenje prve pomoči, če je to mogoče, pokliče prvo pomoč ali pospremi oz. organizira spremstvo dijaka v ustrezno zdravstveno ustanovo. O tem se takoj, ko je mogoče, obvesti starše. V primeru poškodbe zaradi nasilnih dejanj se obvesti tudi policijo. Učitelj napiše zapisnik o dogodku in ga odda ravnateljici.
6. Šolski okoliš varuje varnostna služba.

### (Reditelji in urejenost učilnice in okolice)

1. V času pouka sta v oddelku določena reditelja. Določi ju razrednik in vpiše v elektronski dnevnik.
2. Naloge rediteljev so: javljajo odsotne dijake na začetku vsake učne ure, brišejo tablo, učitelja opozorijo na posebnosti, kot so npr. poškodbe inventarja v učilnici, prisotnost drugih oseb v razredu in na druge neobičajne spremembe in dogodke. Reditelji pomagajo učitelju pri delu z učnimi pripomočki, multimedijskimi sredstvi in v drugih podobnih primerih.
3. Če učitelja po 10 minutah od začetka ure ni k pouku, reditelj to sporoči ravnateljici oziroma poslovni sekretarki šole.

### (Hranjenje osebnih predmetov)

1. Eno šolsko garderobno omarico uporabljata dva dijaka, praviloma vsa štiri leta šolanja.
2. Garderobna omarica je namenjena hranjenju osebnih predmetov. Vrednejše osebne stvari dijaki nosijo s seboj k pouku in sami poskrbijo za njihovo varnost. Za tatvine iz garderobnih omaric šola ni odgovorna.
3. Ob prevzemu garderobne omarice vsak dijak prejme ključ, praviloma na začetku šolskega leta. V primeru, da ključa ne vrne v dogovorjenem času, ali da ključ izgubi, mora poravnati stroške za izdelavo novega ključa (5€, po ceniku ŠCNG)
4. Po koncu pouka dijaki garderobne omarice izpraznijo in ključe vrnejo razredniku, najkasneje na zadnji razredni uri.
5. Vsako poškodbo garderobne omarice mora dijak takoj prijaviti v tajništvo šole. Če gre za namerno poškodbo garderobne omarice, stroške popravila plača dijak, v nasprotnem primeru šola.
6. Za svojo lastnino je odgovoren vsak dijak sam.
7. O kraji dijak obvesti strokovnega delavca šole.
8. Večjo krajo oškodovani dijak, oziroma njegovi starši osebno prijavijo policiji.

(Način obveščanja dijakov)

1. Uradna obvestila, pomembna za dijake, so objavljena na oglasni deski za dijake oziroma na spletni strani <http://gzs.scng.si>, ali z njihovo vsebino dijake obvesti razrednik ali drug strokovni delavec šole.
2. Na oglasne deske in na druga mesta v šolskih prostorih ni dovoljeno brez dovoljenja vodstva šole razobešati obvestil, oglasov, vabil in podobnega gradiva. Prav tako se, brez dovoljenja vodstva šole, v prostorih šole ne sme deliti propagandnega gradiva, trgovati ali izvajati drugih dejavnosti, ki niso povezane s šolskim delom.

### (Obvezne izbirne vsebine in interesne dejavnosti)

1. Obvezne izbirne vsebine oziroma interesne dejavnosti organizira šola skladno z letnim delovnim načrtom in so del izobraževalnega programa ter kot take za dijaka obvezne.
2. Za vsako obvezno izbirno vsebino oziroma interesno dejavnost je izdelan program z navodili, s katerim se pred odhodom seznani spremljevalce in dijake.
3. Šola skrbi za varnost in zdravje dijakov z upoštevanjem normativov, standardov in drugih predpisov, ki urejajo varnost in zdravje pri delu.
4. Dijaki so dolžni upoštevati vsa navodila v zvezi organiziranimi dejavnostmi.
5. Dijak, ki se ne udeleži organizirane dejavnosti, te ni opravil, zato jo mora nadomestiti, sicer ne izpolnjuje obveznosti za končanje letnika.
6. Nadomestno dejavnost in rok za njeno izvedbo določi razrednik ali organizator obveznih izbirnih vsebin oziroma interesnih dejavnosti na šoli. Evidenco vodi razrednik.

### KONČNE DOLOČBE

(Uveljavitev Šolskih pravil)

1. Ta šolska pravila se uporablja na Gimnaziji in zdravstveni šoli.
2. Šolska pravila je določila ravnateljica šole po predhodno pridobljenem mnenju učiteljskega zbora, Skupnosti dijakov in Sveta staršev. Veljati začnejo 1. marca 2024.

Ravnateljica:

Tanja Čefarin, prof.